Id-Direttiva tal-Kummissjoni 2003/82/KE
tal-11 ta’ Settembru 2003
li temenda id-Direttiva tal-Kunsill 91/414/KEE dwar il-frażijiet standard għal riskji speċjali u prekawzjonijiet ta’ sigurtà għal prodotti għall-protezzjoni tal-pjanti
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tirrigwarda it-tqegħid fis-suq ta’ prodotti għall-protezzjoni tal-pjanti [1], kif l-aħħar emendata mid-Direttiva tal-Kummissjoni 2003/81/KE [2], u partikolarment l-Artikolu 16 u l-Artikolu 18(2) tiegħu,
Billi:
(1) Id-Direttiva tal-Kunsill 67/548/KEE tas-27 ta’ Ġunju 1967 dwar l-approssimazzjoni tal-liġijiet, regolamenti u dispożizzjonijiet amministrattivi li jittrattaw il-klassifikazzjoni, l-ipakkeġjar u l-itikkettjar ta’ sustanzi perikolużi [3], kif l-aħħar emendata mid-Direttiva tal-Kummissjoni 2001/59/KE [4], tistabbilixxi illi sustanzi perikolużi ma jistgħux jitqiegħdu fis-suq sa kemm it-tikkettjar tagħhom jinkludi frażijiet standard għal riskji speċjali (frażijiet R) u frażijiet standard li għandhom x’jaqsmu ma’ l-użu salv tas-sustanzi (frażijiet S).
(2) Id-Direttiva 91/414/KEE tipprovdi għal awtorizzazzjoni għal kull prodott għall-protezzjoni tal-pjanti li hija ibbazata fuq stima li ssir f’kull Stat Membru. Dik id-Direttiva tipprovdi ukoll illi l-Istati Membri jridu jistabbilixxu li sustanzi attivi ma jistgħux jitpoġġew fuq is-suq jekk dawn ma jkunux klassifikati, ippakjati u tikketjati skond id-Direttiva 67/548/KEE.
(3) Id-Direttiva 1999/45/KE tal-Parlament Ewropew u tal-Kunsill tal-31 ta’ Mejju 1999 dwar l-approssimazzjoni tal-liġijiet, regolamenti u dispożizzjonijiet amministrattivi li jittrattaw il-klassifikazzjoni, l-ipakeġġjar u l-itikkettjar ta’ sustanzi perikolużi [5], kif l-aħħar emendata mid-Direttiva tal-Kummissjoni 2001/60/KE [6], tapplika għal prodotti għall-protezzjoni tal-pjanti. Id-Direttiva 1999/45/KE tipprovdi illi id-dispożizzjonijiet ta’ dik id-Direttiva għandhom japplikaw għall-preparazzjonijiet li jaqgħu taħt l-iskop tad-Direttiva 91/414/KE mit-30 ta’ Lulju 2004.
(4) Id-Direttiva 91/414/KEE tipprovdi illi l-ippakeġjar ta’ prodotti għall-protezzjoni tal-pjanti jrid jkun skond ċerti ħtiġijiet għal dak li huwa tikkettjar; inter alia, l-ippakeġjar jrid juri in-natura tar-riskji għan-nies, l-annimali jew l-ambjent, permezz tal-frazi standard l-iktar xieraq magħżula minn dawk imniżżla fl-Anness IV ta’ dik id-Direttiva. Peress illi dak l-Anness għadu ma ġiex stabbilit, huwa xieraq illi lista ta’ dawn il-frażijiet standard tiġi inkluża fl-Anness IV ta’ dik id-Direttiva.
(5) Id-Direttiva 91/414/KEE tipprovdi illi l-ippakeġjar kollu ta’ prodotti għall-protezzjoni tal-pjanti jrid juri prekawzjonijiet ta’ sigurtàà għall-protezzjoni tan-nies, l-annimali jew l-ambjent, permezz tal-frazi standard l-iktar xierqa magħżula minn dawk imniżżla fl-Anness V ta’ dik id-Direttiva. Peress illi dak l-Anness għadu ma ġiex stabbilit, huwa xieraq illi lista ta’ dawn il-frażijiet standard tiġi inkluża fl-Anness V ta’ dik id-Direttiva.
(6) Id-Direttiva 1999/45/KEE tipprovdi ili l-prinċipji ġenerali tal-klassifikazzjoni u it-tikkettjar ta’ preparazzjonijiet stabbiliti f’dik id-Direttiva għandhom jkunu applikati skond il-kriterji stabbiliti fl-Anness VI tad-Direttiva 67/548/KEE. Jista jkun illi l-Kriterji fl-Anness VI tad-Direttiva 67/548/KEE, li huma ibbazati fuq il-karateristiċi intrinsiċi ta’ sustanza, jipprevenu deskrizzjoni suffiċjenti tar-riskji speċjali li jistgħu jitfaċċaw fl-użu ta’ prodotti għall-protezzjoni tal-pjanti fil-prattiku. Għaldaqstant il-frażijiet standard għal riskji speċjali u prekawzjonijiet ta’ sigurtà li għandhom jkunu stabbiliti fl-Anness IV u V tad-Direttiva 91/414/KEE għandhom jagħtu deskrizzjoni tajba biżżejjed ta’ dawn ir-riskji speċjali li jistgħu jitfaċċaw fl-użu ta’ prodotti għall-protezzjoni tal-pjanti u il-prekawzjonijiet ta’ sigurtà li għandhom jittieħdu.
(7) Il-frażijiet standard għal riskji speċjali u il-prekawzjonijiet ta’ sigurtà li għandhom jkunu stabbiliti fl-Annessi IV u V tad-Direttiva 91/414/KEE għandhom jkunu assenjati skond l-stima mill-Istati Membri tas-sustanzi attivi ta’ dawk il-prodotti skond dik id-Direttiva. Għalhekk huwa xieraq illi, wara l-inklużjoni ta’ sustanzi attivi individwali fl-Anness I tad-Direttiva 91/414/KEE, meta jkunu qed jagħtu awtorizzazzjonijiet l-Istati Membri għandhom jingħataw perijodu raġjonevoli għar-reviżjoni ta’ awtorizazzjonijiet eżistenti u għall-implimentazzjoni tad-dispożizzjonijiet ta’ l-Annessi IV u V ta’ dik id-Direttiva.
(8) Il-frażijiet armonizzati fl-Anness IV u l-Anness V jipprovdu il-bażi għal struzjonijiet għall-użu kumplimentari u speċifiċi skond l-Artikolu 16(1)(k), (l), (m) u (n).
(9) Trid issir ukoll skema armonizzata għall-klassifikazzjoni u it-tikkettjar ta’ prodotti għall-protezzjoni tal-pjanti li jkunu jinsabu ġo fihom sustanzi attivi bil-mikrobi.
(10) Il-miżuri previsti f’din id-Direttiva huma skond l-opinjoni tal-Kumitat Permanenti dwar il-Food Chain u is-Saħħa ta’ l-Annimali,
ADOTTAT DIN ID-DIRETTIVA:
Artikolu 1
L-Annessi IV u V tad-Direttiva 91/414/KEE huma inklużi skond kif inhu stabbilit fit-test ta’ l-Annessi I u II ta’ din id-Direttiva.
Artikolu 2
L-Istati Membri għandhom jimplimentaw il-liġijiet, ir-regolamenti u id-dispożizzjonijiet amministrattivi neċessarji sabiex ikun imħares l-Artikolu 1 ta’ din id-Direttiva sa, l-iktar tard, fit-30 ta’ Lulju 2004. Għandhom jgħarfu bihom lill-Kummissjoni fil-pront.
Meta l-Istati Membri jadottaw dawn id-dispożizzjonijiet, għandha tkun tinstab fihom riferenza għal din id-Direttiva jew jiġu akkumpanjati b’din ir-riferenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif trid issir din ir-riferenza.
Artikolu 3
L-Istati Membri għandhom jagħmlu reviżjoni ta’ kull prodott għall-protezzjoni tal-pjanti li jkun jinsab ġo fih is-sustanzi attivi elenkati fl-Anness III ta’ din id-Direttiva.
L-Istati Membri għandhom jimplimentaw id-dispożizzjonijiet ta’ l-Annessi IV u V tad-Direttiva 91/414/KEE għal kull sustanza attiva elenkata fl-Anness III ta’ din id-Direttiva sad-data rilevanti ta’ implimentazzjoni kif stabbilit fl-iskeda tal-ħin f’dak l-Anness.
Meta prodotti għall-protezzjoni tal-pjanti jkunu jinsabu ġo fihom ħafna sustanzi attivi, għal liema japplikaw dati ta’ implimentazzjoni differenti, id-data rilevanti għandha tkun l-aħħar waħda.
Artikolu 4
Din id-Direttiva qiegħeda tiġi indirizzata lill-Istati Membri.
Magħmul fi Brussel, fil-11 ta’ Settembru 2003.